KYK: Diewe teiken drankwinkels tydens inperking | Netwerk24
Deur Warda Meyer 03 April 2020 11:30
'n Wetstoepasser in die gebied, wat anoniem wil bly, sê hulle het agterkom dat inbrake by winkels wat drank en sigarette verkoop toeneem, waarna die misdadigers dit vermoedelik aan die publiek verkoop.
Volgens die eienaars is die Tops at Spar in Glenwood die jongste slagoffer nadat inbrekers vroeg Donderdagoggend daar toegeslaan het.
Sers. Noloyiso Rwexana het bevestig dat die polisie 'n inbraak by 'n onderneming Donderdag omstreeks 03:40 in Goodwood ondersoek.
Rwexana sê die polisie moet nog vasstel wat gesteel is.
Werknemers van die winkel sê die inbrekers het deur 'n syvenster ingebreek en die alarmstelsel op die een of ander manier ontkoppel.
"Dis net die begin, hulle sal weer terugkom. Die regering wil nie hê ons moet drank verkoop nie en nou kom die boewe dit eenvoudig net steel. Alkohol en sigarette is gevat en hulle het die hele plek in 'n gemors gelos," sê een van die werknemers.
Intussen het die winkeleienaars wat alkohol verkoop, kommer uitgespreek dat hulle nie eers hul voorraad uit hul winkels kan skuif na hul huise toe nie, omdat hulle toegesluit kan word as hulle met drank betrap word.
"Wat staan ons te doen – ons mag nie die drank skuif nie en ons kan dit nie in ons winkels los om besteel te word nie?" het die winkeleienaar gesê.
Die Tops at Spar waar daar ingebreek is. Foto: verskaf
Winkeleienaars wat alkohol verkoop, is bekommerd oor 'n toenemende tendens dat misdadigers drankwinkels tydens die nasionale inperking teiken. Foto: Verskaf